रामायण में बिना अनुमति चल रहा जाटों का धरना, सरसौद के सरपंच ने भी किया इनकार
रामायणगांव में पिछले 34 दिनों से चल रहा अखिल भारतीय जाट आरक्षण संघर्ष समिति के धरने को जिला प्रशासन ने अभी अनुमति नहीं दी है वहीं समिति ने अब दूसरा धरना भी शुरू करने की तैयारी कर ली है। हालांकि यह दूसरा धरना शनिवार को शुरू नहीं होगा लेकिन कहां लगेगा, यह फैसला कर लिया जाएगा। हिसार-बरवाला रोड पर सरसौद गांव के सरपंच ने जहां गांव में धरना लगाने से मना कर दिया है वहीं अब समिति के पदाधिकारी खांडाखेड़ी और बास गांव में जगह तलाश रहे हैं। दरअसल, समिति ने गत 29 जनवरी को धरना शुरु करने से गत 27 जनवरी को उपायुक्त को धरने की मंजूरी देने के लिए पत्र लिखा लेकिन यह नहीं बताया कि वे धरना कहां लगाएंगे। इसके बाद उपायुक्त ने तुरंत इनको पत्र लिखा और धरने का स्थान पूछा लेकिन समिति ने इसका जवाब नहीं दिया। 29 जनवरी को जब समिति की न्याय यात्रा रामायण गांव के रेलवे फाटक के पास पहुंची तो प्रशासन ने उनको वहां रोक लिया और फिर वहीं फाटक के पास एक खेत में धरना लगाने की मौखिक अनुमति दे दी। लेकिन इसके लिए लिखित प्रक्रिया शुरू नहीं की। इसके बाद गत 23 फरवरी को उपायुक्त ने धरने के बारे में पुलिस अधीक्षक और एसडीएम को पत्र लिखकर जानकारी मांगी। 23 फरवरी को एसपी ने जवाब दिया कि समिति कहां पर धरना लगना चाहती है, स्थान के बारे में अभी तक नहीं बताया गया है। समिति प्रदेश प्रवक्ता रामभगत मलिक ने कहा कि शनिवार को सरसौद में धरना शुरू नहीं किया जाएगा। शनिवार को बैठक करके फैसला लिया जाएगा।
hin_Deva hin_Deva